KIRJALLINEN KYSYMYS P-1582/02

esittäjä(t): Michael Cashman (PSE) komissiolle

(28. toukokuuta 2002)

Aihe: EU:n assosiaatiosopimukset

Voiko komissio antaa yksityiskohtaiset tiedot siitä, miten se seuraa EU:n ja EU:n ulkopuolisten maiden välisten assosiaatiosopimusten lausekkeiden toteuttamista tai toteuttamatta jättämistä? Tarkasteleeko komissio nykyisin järjestelmällisesti näitä sopimuksia taatakseen, että kummatkin osapuolet täyttävät kaikki vaatimukset ja velvoitteet? Jos ei, mitä toimia komissio toteuttaa taatakseen sopimusten seurannan?

Christopher Pattenin komission puolesta antama vastaus

(2. heinäkuuta 2002)

Tavallisesti EU:n assosiaatiosopimukset kolmansien maiden kanssa määrittävät kumppanuuden perustana olevat periaatteet, joihin kuuluu etenkin demokratian periaatteiden ja ihmisoikeuksien kunnioitus, tarjoavat puitteet yhteistyöhön monenlaisen kansalaistoiminnan alalla ja sisältävät erityisiä määräyksiä kaupankäynnistä, molempien sopimuspuolten yhteisten yritysten perustamisesta ja yhteistyöstä niiden kanssa, pääoman liikkeistä ja henkisen omaisuuden suojelusta.

Unioni, ja erityisesti komissio, käyttää (assosiaatio- tai yhteistyö-)sopimuksilla luotujen elinten kokouksia tarkastellakseen tilannetta kaikilla näillä aloilla. Yleisesti ottaen EU:n toimielimet ja jäsenvaltiot, jotka ovat sopimusten sopimuspuolia omalta osaltaan, arvioivat jatkuvasti kumppaneidemme saavuttamaa edistystä.

Unioni käyttää tietolähteenään paikalla olevia lähetystöjä ja suurlähetystöjä, sekä hallituksen, YK:n elinten, kansalaisyhteiskunnan, kansalaisjärjestöjen ja muiden asianomaisten ja asioihin perehtyneiden organisaatioiden toimittamia tietoja ja kontakteja.

Esimerkiksi Keski- ja Itä-Euroopan ehdokasmaiden kanssa on olemassa mittavat puitteet assosiaatiosopimusten oikean soveltamisen valvomiseksi. Säännöllisissä kokouksissa eri tasoilla käsitellään kaikkia näiden niin kutsuttujen Eurooppa-sopimusten oikeanlaista täytäntöönpanoa koskevia asioita. Kokoukset tähtäävät assosiaatiosopimusten määräysten täydelliseen noudattamiseen. Niitä järjestetään säännöllisesti myös ehdokasmaiden Kyproksen, Maltan ja Turkin kanssa.

Lisäksi entisen Jugoslavian tasavallan Makedonian (FYROM) ja Kroatian kanssa tehtyjen vakautus- ja assosiaatiosopimusten täytäntöönpanoa tarkastelevat säännöllisesti sopimuksissa mainitut tai niillä perustetut elimet, eli kuhunkin sopimukseen liittyvät neuvostot, komiteat ja tekniset työryhmät. Ne varmistavat, että sopimuspuolet täyttävät sovitut kriteerit ja velvollisuudet.

Vakautus- ja assosiaatiosopimusneuvoston erityisenä tehtävänä on valvoa sopimuksen täytäntöönpanoa.

Unionin ja Meksikon taloudellista kumppanuutta, poliittista yhteensovittamista sekä yhteistyötä koskeva sopimus sisältää myös toimielinjärjestelmän, joka muodostuu yhteisneuvostosta (ministeritason kokous vähintään kerran vuodessa), sekakomiteasta (korkean tason virkamiesten kokous vähintään kerran vuodessa) sekä useista erityiskomiteoista (teknisellä tasolla). Tämä toimielinjärjestelmä mahdollistaa sen, että molemmat sopimuspuolet voivat arvioida sopimuksen täytäntöönpanoa.

Ennen sopimuksen neuvottelua komissio suoritti ministerineuvoston päätelmissä tuolloin vaaditut tutkimukset. Tarkastusvelvollisuudesta sovittiin vasta myöhemmässä vaiheessa, ja sen vuoksi unionin ja Meksikon välistä sopimusta ei ole tarkastettu. Komissio suorittaa tarkastuksen aloittaessaan neuvottelut vielä avoimista kysymyksistä eli palvelujen ja tiettyjen maataloustuotteiden vapauttamisesta. Sopimuspuolten tulisi avata keskustelu näistä asioista kolme vuotta tavaroiden kaupan vapauttamista koskevan päätöksen N:o 2/2000 ja palveluiden kauppaa koskevan päätöksen N:o 2/2001 voimaantulon jälkeen.

Lopuksi Välimeren maiden kanssa tehtyjen sopimusten yleisten linjausten osalta lausekkeiden soveltamista valvotaan assosiaationeuvoston kokousten kautta. Kyseiset neuvostot kokoontuvat periaatteessa kerran vuodessa. Sopimusten teknisempiä yksityiskohtia valvotaan assosiaatiokomiteoissa; myös niiden kokoukset ovat yleensä vuosittaisia. Lisäksi työryhmiä tai ad hoc -kokouksia kutsutaan koolle, mikäli jokin ala vaatii yksityiskohtaisempaa tarkastelua.